Bushiri’s nóg ’n naweek agter traliesShepherd Bushiri en sy vrou Mary in die hof (Foto: Nasionale Vervolgingsgesag via ANA) Shepherd Bushiri, leier van die Enlightened Christian Gathering Church (ECG) en sy vrou, Mary, sal nóg ’n naweek agter tralies deurbring. Die egpaar en hul drie medeskuldiges het Vrydag weer in ’n hof in Pretoria verskyn vir hul aansoek om borgtog. Die aansoek om borgtog staan egter nou weer oor tot Maandag, het die Nasionale Vervolgingsgesag (NVG) bevestig. Dít nadat die landdros die saak vroeër vandeesweek tot vandag uitgestel het. Die staat het reeds verlede week die aansoek teengestaan en versoek dat die saak uitgestel word. Die Bushiri’s en hul medebeskuldigdes is sedert verlede Dinsdag in aanhouding. Maroela Media het vroeër berig die Bushiri-egpaar en hul medebeskuldigdes, waaronder ’n ander egpaar, word van betrokkenheid by bedrog en geldwassery ten bedrae van R102 miljoen beskuldig.